এটা জাতির জন্য ভাবনার বিষয়। আগামী নির্বাচনে বিপুলসংখ্যক নবীন ভোটার অংশ নেবে। তারা ক্ষমতাসীনদের এ ধরনের আচরণে ক্ষুব্ধ। সম্প্রতি কোটাবিরোধী আন্দোলন এবং ‘নিরাপদ সড়ক’ আন্দোলনকে সরকার যে কায়দায় মোকাবেলা করেছে, তা নবীন ভোটারদের মধ্যে বিরূপ প্রতিক্রিয়ার সৃষ্টি করেছে। এসব আন্দোলন থেকে আগামী দিনে ভোট দেয়ার বিষয়েও সরকারকে স্মরণ করিয়ে দেয়া হয়েছে। ব্যাপারটি খুবই তাৎপর্যপূর্ণ। দেশের মানুষ সর্বোতভাবে ছাত্রদের পাশে ছিল এসব আন্দোলনে। আন্দোলনে অংশ নেয়া ছাত্রছাত্রীদের প্রতি অভিভাবক শ্রেণীর ছিল পূর্ণসমর্থন। তাদের অনেককে রাজপথে সন্তানদের পাশে নেমে আসতে দেখা গেছে। আন্তর্জাতিক সমাজও আন্দোলনকারী ছাত্রছাত্রীদের প্রতি শক্তি প্রয়োগ করাকে ভালো দৃষ্টিতে দেখেনি। সাম্প্রতিক কালে সরকারের অনেক সিদ্ধান্ত ও আচরণ অপরিপক্ব মনে করার যথেষ্ট কারণ রয়েছে। এটা তাদের প্রতি জনসমর্থনকে ক্ষতিগ্রস্ত করবে।